בשנת 2021 ייסד דורון אמיר את מיזם הסייבר CyTaka (בעברית: סייטאקה), המציע למתכנתים ואנשי סייבר הזדמנויות להדגים ולשכלל את יכולותיהם בתחום הסייבר דרך פתרון אתגרים ביישומון ייעודי ובתחרויות ארציות ובינלאומיות. מטרת החברה היא לייצר יותר אנשי סייבר על ידי הקניית מודעות גדולה יותר לנושאי סייבר בקרב אנשי תוכנה, דבר אשר יספק לציבור מענה הגנתי טוב יותר כלפי איומי הסייבר המתגברים. כיום דורון אמיר משמש כמנכ"ל CyTaka ונמנה עם הבעלים של חברת האם גלובוס מחקר ופיתוח, בעלת המותג CyTaka. במרץ 2022 פורסם כי החברה הצליחה לבצע גיוס בסך 50 מיליון דולר דרך קבוצת משקיעים פרטית לפי שווי של חצי מיליארד דולר למטרות קידום מיזם הסייבר מעבר לגבולות המזרח התיכון והתרחבות לשוק האירופי.
חילופי דברים פומביים עם הרמטכ"ל אביב כוכבי.
המוטו של החברה, "הטובים לסייבר", גרר התייחסות פומבית גם מהרמטכ"ל אביב כוכבי בנאומו בטקס סיום קורס טיס 183, ב־22 בדצמבר 2021 בבסיס חיל האוויר בחצרים: "לא, לא, זאת טעות (...) הטובים נמדדים בנכונות שלהם לסכן את חייהם כדי להגן על אנשים אחרים".
במספר ראיונות שערך לאחר מכן דורון אמיר, הוא ביקש לתקן את הרושם שנוצר כאילו החברה מעודדת העדפה של שירות ביחידות הטכנולוגיות של צה"ל על פני שירות קרבי, והדגיש כי הוא בעצמו בעל רקע קרבי, וכי יישומון החברה מעודד גם לוחמים משוחררים לרכוש מיומנויות סייבר שימצבו אותם היטב בשוק העבודה.
תחרויות סייבר.
החברה מקיימת בישראל ובעולם תחרויות סייבר בפורמטים חדשניים ומשתכללים, כגון CTF , צוות אדום (תוקף) מול צוות כחול (מגן) , ופריצה למכשירים חכמים. דורון אמיר נתן נפח ייחודי לתחרויות בכך שהזמין אליהן בכירים לשעבר במערכת הביטחון, כגון שמעון חפץ, דני יתום, יגאל אונא, גדי איזנקוט, יוסי כהן ודמויות בכירות נוספות לשאת דברים, להעניק פרסים, ולעודד את היוזמה. בתחרות "סייבר נגב", שקיימה החברה באפריל 2022 במקביל במדרשת שדה בוקר ובמשרדיה בהרצליה, העניק גדי איזנקוט לזוכה פרס למצוינות בסייבר ע״ש מאיר דגן מטעם העמותה לזכר מאיר דגן.
מוצרים ושירותים.
החברה פיתחה יישומון ייעודי אשר מציע למתכנתים ואנשי סייבר הזדמנויות להוכיח ולשכלל את יכולותיהם בתחום הסייבר דרך פתרון אתגרים, וכתוצאה מכך ליצור פרופיל מדויק עם דירוג רשמי המבוסס על יכולות.
בתחרות "סייבר נגב" 2022 חשפה החברה את CyTaka Cube – מערכת-עזר לאימון שמדמה מצבים שונים בתחום אבטחת המידע ומשולבת באופן ייחודי בתחרויות הסייבר של החברה בכדי להמחיש למשתתפים תרחישי סייבר הקרובים לעולם האמיתי.
פעליו.
קירוב בין יהודים ומוסלמים.
דורון אמיר פועל באופן אינטנסיבי מול העולם המוסלמי והערבי, בין השאר מתוך משרדי חברת גלובוס מחקר ופיתוח בדובאי. פעילותו אף עוררה עניין רב ממדינות נוספות שאינן ביחסים דיפלומטיים רשמיים עם מדינת ישראל. באוגוסט 2021 קיימה החברה את אירוע קדם אליפות הסייבר העולמית במגדל בורג' ח'ליפה בדובאי. באירוע זה, בהזמנתו של דורון אמיר, התכבד לשאת דברים על הבמה גם אלוף ה-MMA לשעבר הבלתי-מנוצח חביב נורמגומדוב, עד אז מבקר ידוע של מדיניות ישראל כלפי הפלסטינים, והביע תמיכה ביוזמה להקמת מוסדות חינוך הייטק במדינות ערביות. על כך הוסיף: "הגשמת החזון המשותף תביא לפריצת גבולות ותקדם את האחווה והשלום בין המוסלמים והיהודים. חסל סדר סכסוכים, עלינו להביט אל העתיד".
הקמת והובלת פרויקטים להכשרה מקצועית עבור האוכלוסייה החרדית (גברים, נשים).
לאורך השנים דורון אמיר עסק רבות בקירוב לבבות בין חרדים וחילונים. הוא הקים והפעיל מיזמים להכשרה לתעסוקה עבור האוכלוסייה החרדית ולקידום תוכניות לטיפול בבעיית האבטלה, לשם הרחבת שוויון ההזדמנויות לאוכלוסייה זו באופן כללי, ובפרט לקידומה לעבר שוויון מגדרי על ידי עידוד תעסוקת נשים בהיי-טק. עד שנת 2007 עבד בשיתוף פעולה עם מנפאואר בראשית, קרן קמ"ח, צוות תוכניות תעסוקה לחרדים בג'וינט ישראל, וסניף המרכז החרדי להכשרה מקצועית במודיעין עילית.
פעילות לקידום מצוינות בהייטק.
דורון אמיר הוא ידיד המערכת של קבוצת "אנשים ומחשבים" מאז 2003. הוא שפט בתחרויות רבות של הקבוצה, כולל תחרויות ההייטק הגדולות ביותר בישראל, IT Awards (החל מ־2003) ו- Webi Awards (החל מ־2007), והיה יו"ר חבר השופטים בתחרות Mobi Awards (החל משנת 2011). בתחרויות אלו השתתפו גופים מהגדולים במשק הישראלי, וביניהם מוסדות מתחומי הבנקאות, המימון, הבריאות והשלטון הלאומי והמקומי. תוכניות ותקציבי הפיתוח של גופים אלו בתחומי ה- web והמובייל הושפעו ישירות מהשתתפותם במסגרת זו, ובכללה מהתפיסה של דורון אמיר אשר אותה יישם דרך הקריטריונים שקבע עבור הדירוג בתחרויות.
דורון אמיר מפרסם מאמרים פרי עטו ומתראיין לפרסומי הקבוצה, ומשמש כדובר וכחבר פאנל בכנסי הקבוצה.
עמדותיו.
בנושאי טכנולוגיית סייבר, הדגים דורון אמיר על הבמה בכנס Mobility 2013 כיצד ניתן לפרוץ לסמארטפונים עם כל מגוון מערכות ההפעלה לסוגיהן על-מנת להעביר מסר תקיף בנושא שמירת הפרטיות מצד חברות התקשורת. עוד ציין דורון אמיר כי מדינת ישראל לומדת להתחזק עם כל מתקפת סייבר שהיא סופגת, וככל שהיא מהווה מטרה להתקפות היא מתחזקת יותר. הוא התנגד להצעה שהשב"כ יאתר מפרי בידוד של מבודדי קורונה באמצעות איכון סלולרי, והפציר במערכת הביטחון לגבש תוכניות להסרה ולטיפול באיום רחפני הנפץ שהפכו פוטנציאל לנשק אסטרטגי. לאחר התפוצצות פרשת NSO בירך דורון אמיר על פריצת העניין לתודעה התקשורתית והציבורית, דבר אשר לטענתו יקדם הקמת מנגנוני רגולציה ופיקוח על חברות פרטיות שמפתחות ארסנל כלי נשק מתקדמים מעולם הסייבר. בנוסף, הוא תמך בחיזוק יחידת הסייבר של משטרת ישראל כך שתהיה מקבילה ביכולותיה לאלו של יחידה 8200 של אגף המודיעין של צה"ל.
בנושאי ביטחון סייבר טען דורון אמיר כי איראן משקיעה משאבים רבים בהכשרת ההון האנושי שלה לסייבר, באופן יחסי יותר מאשר ישראל, והזהיר כי לא מן הנמנע שהיא מממנת מלגות לישראלים במטרה להפוך אותם בשלב עתידי לסוכנים. לאור חשיפת דבר הפריצה לטלפון של יו"ר כחול לבן בני גנץ, הוא הזכיר שטלפונים חכמים של דמויות בכירות יכולים להיפרץ על ידי שלל גורמים, כך שאיראן לא חייבת לעשות זאת בעצמה תוך סיכון בחשיפתה, אלא ייתכן שדי לה בלקנות את המידע מגורם שלישי. לאחר חיסול ראשי החמאס במבצע "שומר החומות" קבע דורון אמיר כי הכסף שמנותב לחמאס ומאפשר לשכור מפגעי סייבר הוא האתגר החדש של מדינת ישראל ויחידה 8200, והעריך כי העולם בדרך ליצירת שיתוף פעולה גלובלי לאיתור קורלציות בין תנועות של כספים ושיוך המקורות למדינות השונות, כדי שיהיה אפשר לפעול נגד המפגעים במישור הבין-מדינתי. דורון אמיר גם הזהיר מפני צבירת המימון וכוח האדם של ארגוני הסייבר ההתקפי, והדגיש כי השילוב בין מימון וכוח אדם מהווה צבא לכל דבר.
בנושאי טכנולוגיה נוספים, קרא דורון אמיר לחברות המפתחות יישומונים להעמיק את הפיתוח ולשים דגש על שימושיות.
בנושאי משק וכלכלה, עודד דורון אמיר את החרדים לשאוף להשתלב בחברה הכללית וקרא לחברות המעסיקות חרדים להפסיק להושיב אותם במתחמים מבודדים משאר עובדי החברה. הוא יצא מחד נגד משקיעים שמדללים את היזמים ושמכריחים חברות סטארטאפ לשנות אסטרטגיה כך שתתאים לצרכיהם, ומאידך נגד מימון סטארטאפים קטנים שמתחרים נגד חברות גדולות בקרב חסר סיכוי. לקראת חגיגות יום העצמאות ה-70 למדינת ישראל טען דורון אמיר בביטחון כי בעתיד הקרוב ישראל תהיה מעצמת הידע המובילה בעולם. עם פרוץ משבר הקורונה הביע דאגה ממרכיב חוסר הוודאות וההשפעה הפסיכולוגית שלו על עולם ההשקעות, וסקפטיות לגבי האפקטיביות של פתרונות וירטואליים לעבודה מרחוק, אולם אלו התחלפו במהרה באופטימיות. שנה לאחר חתימת "הסכמי אברהם" הוא קרא להסדיר רגולציה פיננסית אל מול מדינות המפרץ. בנוסף, תמך דורון אמיר בהחלת מנוחה שבועית במשק בימים שבת וראשון, בין השאר מאז מחקר שהוביל ב־2011 תחת מינויו של סילבן שלום, אז השר לפיתוח הנגב והגליל ולשיתוף פעולה אזורי, על השלכות ההצעה על ענף ההיי-טק.
בנושאי תקשורת וצרכנות, דורון אמיר הביע אכזבה מאי קיומה של רגולציה שתכריח את חברות התקשורת להציג ללקוח מראש כיצד תיראה החשבונית החודשית לפני כל שינוי בחשבון, קרא ליצרניות המכשירים להוסיף אזהרות מספיקות מפני קרינה אלקטרומגנטית, עודד פיתוחים המשתמשים בטכנולוגיית קול לשם תקשורת בטווח קצר במקרים רגישים של מכשירים לבישים , וצידד בהטלת אחריות על חברות התקשורת לדאוג לאבטחת המידע של לקוחותיהן.
בנושאי כוח אדם טען דורון אמיר כי על הכשרה מקצועית להקנות למשתתפים כישורים צופים פני עתיד כדי שישיגו יתרון בשוק העבודה, ותמך במתן תואר ראשון לכל חייל משוחרר.
במקביל לפעולותיו לטובת הנושא, לאורך השנים הביע דורון אמיר עמדות התומכות ביצירת עולם גלובלי ובטוח.
חיים אישיים.
דורון אמיר נשוי ומתגורר ברעננה. לזוג שתי בנות.
בן או'טול
בן או'טול (באנגלית: Ben O'Toole; נולד ב-10 ביולי 1991) הוא שחקן קולנוע וטלוויזיה אוסטרלי.
ביוגרפיה.
או'טול נולד בקיירנס וגדל בבריזבן אוסטרליה. הוא סיים תואר ראשון באקדמיה המערבית האוסטרלית לאמנויות הבמה ליד פרת' .
קריירה.
הקריירה שלו החלה ב-2011 בתיאטרון ובתפקיד בסדרת האינטרנט Sintillate Studios, שבוטלה לאחר עונתה הראשונה. עם ביטול הסדרה הוא עבר לסידני ושיחק בתיאטרון בהפקות גדולות, וכן במספר סרטים קצרים.